טיפאני האדיש

ביוגרפיה

האדיש נולדה וגדלה במחוז לוס אנג'לס בדרום קליפורניה. אביה, ציהיי, היה פליט מאריתריאה, נצר למשפחה יהודית-אתיופית ואמה, ליולה, הייתה בעלת עסק קטן. לאחר שאביה עזב כאשר האדיש הייתה בת שלוש, אמה נישאה בשנית; יש לה שתי אחיות חורגות ושני אחים חורגים.
בשנת 1988, בזמן שהתגוררה בקולטון קליפורניה, אביה החורג חיבל בבלמי הרכב של אמה, מה שהוביל לתאונת דרכים בה נגרם לליולה נזק מוחי קשה שהוביל להתפרצות מחלת סכיזופרניה. על פי החשד, המטרה הייתה לפגוע גם בהאדיש ואחיה, אך הם החליטו להישאר באותו יום בבית. האדיש, אז בת תשע והבכורה מבין חמשת אחיה, הפכה למטפלת העיקרית במשפחתה.
בגיל 12 האדיש ואחיה הועברו למשפחות אומנות, שם הופרדו זמנית אחד מהשני. האדיש השתמשה בקומדיה בכדי להתמודד עם הסיטואציה הקשה אליה נקלעה. בגיל 15, היא ואחיה התאחדו מחדש תחת חסות סבתם.
האדיש סיימה לימודי תיכון בוודלנד הילס . היא סיפרה שלא ידעה לקרוא היטב עד התיכון, שם השתפרה בזכות שיעורים פרטיים שקיבלה מאחת המורות. היא סבלה מבעיות חברתיות על אף שהייתה תלמידה מצטיינת בשיעורי דרמה. בשנת 1997, לאחר שהעובדת הסוציאלית שלה נתנה לה אולטימטום להתחיל טיפול פסיכאטרי או ללכת למחנה נוער של חברת "Laugh Factory" המחזיקה רשת מועדוני קומדיה, האדיש בת ה-17 בחרה בקומדיה כדרך להתמודד עם הכאב שלה. האדיש סיפרה שההדרכה שקיבלה מקומיקאים מוכרים - דוגמת ריצ'רד פריור, דיין קוק, צ'ארלס פלישר  ומרלון ויינס - עזרה לה לגלות את התשוקה שלה לקומדיה ושזה "הציל את חייה". האדיש סיפרה שהיא משלבת חוויות מהחיים האישיים שלה במערכונים וגילתה שזה מייצר עבורה סוג של מרחב בטוח.
בשנת 2008, האדיש סיפרה שבגיל 17 היא הותקפה מינית על ידי צוער משטרתי.
לפני שהתפרסמה, האדיש התפרנסה מעבודות מזדמנות כולל שירות לקוחות בחברת אלסקה איירליינס. לימים סיפרה שבתחילת שנות ה-20 של חייה לא היה לה איפה לגור, ותקופה מסוימת הייתה מחוסרת דיור וגרה במכוניתה.

2005–2016: תחילת דרכה

האדיש הופיעה לראשונה בתחרות הקומדיה "Bill Bellamy's Who's Got Jokes?‎". היא השתתפה בהופעות אורח בתוכניות קומיות דוגמת: כל כך רייבן, ג'ורדן וזהו, קוראים לי ארל, הבחורה החדשה, פילדלפיה זורחת והלילה עם צ'לסי . היא גם השתתפה בסרט פגוש את הספרטנים ו"Janky Promoters".
בשנת 2013 היא השתתפה בתפקיד משנה בסדרה "Real Husbands of Hollywood" ובשנת 2014 היא לוהקה לאופרת הסבון "If Loving You Is Wrong" של ערוץ OWN ; היא עזבה את התוכנית בתום העונה הראשונה עבור תפקיד קבוע בסדרה "The Carmichael Show
" של רשת NBC, בה השתתפה למשך 3 עונות.
בשנת 2016 היא שיחקה בסרט הקומי "קיאנו"  לצד ג'ורדן פיל וקיגן-מייקל קי .

2017-הווה: פריצה למיינסטרים

בשנת 2017 האדיש כיכבה בתפקיד הראשי בסרט הקומי "טיול בנות" של אולפני יוניברסל לצד ג'אדה פינקט סמית', רג'ינה הול וקווין לטיפה. הסרט זכה לביקורות חיוביות והיה לקומדיה הרווחית ביותר באותה שנה. בעיתון השיקגו טריביון נכתב "זה הסרט של האדיש, והוא יהפוך אותה לכוכבת. זה ברור מהרגע הראשון בו היא מופיעה על המסך". עבור תפקידה זכתה בפרס ה-BET לשחקנית הטובה ביותר.
באוגוסט 2017, ספיישל הקומדיה של האדיש "Tiffany Haddish: She Ready! From the Hood to Hollywood" שודר בשואוטיים.
בנובמבר 2017, האדיש הפכה לסטנדאפיסטית האפרו-אמריקאית הראשונה שהנחתה את תוכנית הסאטרדיי נייט לייב; היא זכתה על הופעתה בפרס אמי לבידור בפריים טיים לשחקנית אורחת מצטיינת בסדרת קומדיה.
בדצמבר 2017, יצא לאור ספר זיכרונותיה "החד קרן השחור האחרון" בהוצאת Simon & Schuster ; הספר נכתב באמצעות סופר הצללים תוקר מקס  והגיע למקום 15 ברשימת רבי-המכר של הניו יורק טיימס.
החל משנת 2018, האדיש מככבת לצד טרייסי מורגן  בסיטקום "The Last O.G." של רשת TBS. היא השתתפה בתפקיד משנה בתוכנית "Uncle Drew" ובתפקיד ראשי לצד קווין הארט בסרט הקומי "חכם בלילה" . היא כיכבה בסרט "Nobody's Fool" של הבמאי טיילר פרי  לצד אמבר ריילי , טיקה סומפטר  עומרי הארדוויק , וופי גולדברג ומיקד ברוקס .
האדיש חתמה ב-2018 על הסכם "First look deal"  עם רשת HBO, המתיר לרשת זכות ראשונים לשנתיים על פרויקט טלוויזיוני.
האדיש דיבבה את דמותה של "Tuca" בסיטקום האנימציה של נטפליקס "Tuca & Bertie ", את "המלכה וואטברה ווא-נאבי" בסרט האנימציה סרט לגו 2: החלק השני, את "דבי" בסרט אנגרי בירדס - הסרט 2 ואת "דייזי" בסרט החיים הסודיים של חיות המחמד 2.
במאי 2019, רשת ABC חשפה בהודעה לתקשורת שהם עובדים על עיבוד מחודש לסדרה "Kids Say the Darndest Things"  עם האדיש כמנחה ומפיקה; היא תשודר באוקטובר השנה. בנוסף, האדיש תככב בסרט הקולנוע "Like a Boss" של אולפני פראמאונט לצד סלמה הייק ורוז ביירן; הוא צפוי לצאת לאקרנים בינואר 2020.

חיים אישיים

האדיש התחתנה והתגרשה מויליאם סטיוארט פעמיים. הוא עזר לה לאתר את אביה הביולוגי שליווה אותה לעבר החופה בחתונתם הראשונה. הם התגרשו בשנת 2011 ו-2013.
האדיש מתנדבת במחנה של מועדון הקומדיה "Laugh Factory" בו השתתפה בנעוריה ובארגוני צדקה המסייעים למחוסרי דיור כיוון שבמשך תקופה בשנות העשרים לחייה היא גרה במכוניתה. בילדותה, כאשר האדיש עברה ממשפחה אומנת אחת לשנייה, היא החזיקה את כל רכושה בשקית זבל מה שגרם לה להרגיש חסרת ערך. בעקבות זאת, היא משתפת פעולה עם ארגון "Living Advantage" שמתמקד ברווחה של נוער אומנה; היא אוספת עבורם מזוודות בהן יוכלו לשמור את חפציהם האישיים.
ב-22 במאי 2019, האדיש הפכה לאזרחית אריתריאה במהלך ביקור במדינה לרגל חגיגות 28 שנות עצמאות מאתיופיה.